ཚོགས་པས་ཚོམས་སུ་བྱོན་པ་ནི།།ཕལ་པའི་ཆང་གིས་ཟིན་པ་བཟི་བ་ཡིན།།ཕུན་ཚོགས་ཕྲིན་ལས་རིམ་གྲོ་པ།།སྐུ་ཁམས་ཁྲོས་དང་ཁྲོ་བ་དང༌།།ཕྲ་མ་འཁོན་འཛིན་ཅན་དང་ཕྲད།།ཕལ་ལ་ཕྲག་པར་ཕྱུང་བ་ཡི།།ཕྲད་པ་ཚོན་གྱིས་ཁ་བསྒྱུར་བ།།ཕྲ་མོ་ཕལ་ཆེར་ཁྲོན་པར་ལྷུང༌།།ཐུར་དུ་བབས་ཏེ་ཕྱིན་པ་ཡིས།།ཕྲན་ཚེགས་ཚོམས་ཙམ་ལས་མ་རྙེད་ཕམ།།སྐད་ཅིག་ཐང་ཅིག་ཡུད་ཙམ་ཅིག།ཤོག་ཅིག་སྡོད་ཅིག་ཁ་ཅིག་ཟེར།།ཞེས་སོགས་རྣམས་ལ་འཕུལ་ཡིག་སྤང༌།།ལྷ་བཙུན་བཟའ་བཏུང་མེད་པ་དང༌།།ཆེ་བཙུན་ན་བཟའ་ཧྲུལ་བ་དང༌།།ལྷ་རྗེ་ང་རྒྱལ་ཆེ་བ་དང༌།།བྱ་རྒོད་རྡོ་རྗེ་བཅོམ་པ་རྣམས།།མེ་ཏོག་རྒྱ་མཚོར་ལྷུང་བ་འདྲ།།ཞེས་སོགས་མཐའ་རྟེན་མེད་ཕྱིར་སྤང༌།།བདུད་རྩི་ཐུགས་རྗེ་བྱང་ཆུབ་སོགས།།མཐའ་རྟེན་ཡོད་ཀྱང་ནོར་བས་སྤང༌།།ལྷ་རྫས་རྒྱ་ཆེར་དཔངས་མཐོ་སྟེ།།མྱང་འདས་ཐོབ་པའི་རྒྱུར་གྱུར་ནས།།ཕར་ཕྱིན་རྫོགས་ཏེ་ཉེར་ཞི་དང༌།།དབྱེར་མེད་སོགས་ལ་མཐའ་རྟེན་ནི།།ལྷུག་པའི་ཚེ་ན་མི་འཐོབ་ཀྱང༌།།ཚིགས་བཅད་སྡེབ་སྦྱོར་དགོས་པའང་ཡོད།།ཏིང་ངེ་འཛིན་དང་འགྱུར་རོ་དང༌།།གཞོན་ནུ་ཆུང་ངུ་ཉུང་ངུ་སོགས།།ཕྱི་མའི་ཚིག་གི་ཤུགས་དག་གིས།།ཅུང་ཟད་ཕན་པས་ངེས་པར་སྦྱོར།།སྡེབ་སྦྱོར་ཡིད་བཞིན་ནོར་བུ་ལས།།འཕུལ་ཡིག་དང་མཐའ་རྟེན་རྣམ་པར་དབྱེ་བའི་རབ་ཏུ་བྱེད་པ་སྟེ་ལྔ་པའོ།།།།